text: Betinget dom for at tage børn med i Legoland
  06 september 2010 kl. 18.31
  En 40-årig mand er idømt 30 dages betinget fængsel for at true sine børns mor via sms. "Jeg tager alt fra dig", skrev manden og hentede børnene i deres skole.
  Det endte med en betinget dom til den 40-årige mand, der 12. august "bortførte" sine to børn fra en skole i Esbjerg.
  Det skriver Jydske Vestkysten.
  
  Du har taget alt fra mig
  Kort før manden uden dramatik hentede sine børn, sendte han en sms til børnenes mor, som han ikke længere er sammen med, og som har forældremyndigheden over børnene.
  - Du har taget alt fra mig, nu tager jeg alt fra dig, lød beskeden.
  Mandens depressive tilstand samt ordlyden i sms'en fik kvinden til at gå til politiet, der efterlyste manden offentligt.
  
  Var taget i Legoland
  I flere medier blev sagen udlagt som en kidnapning, men det viste sig, at den 40-årige far blot havde taget børnene med i Legoland ved Billund, hvor de få timer senere blev fundet i god behold.
  Faren blev anholdt og varetægtsfængslet, men i sidste ende valgte retten altså, at en betinget dom var tilstrækkelig straf for truslerne.
  